ET Euroopa Liidu Teataja C 425/14

Kokkuvõte komisjoni otsusest,

17. juuni 2015,

mis käsitleb Euroopa Liidu toimimise lepingu artikli 101 ja EMP lepingu artikli 53 kohast menetlust

(juhtum AT.40055 – eelsoojendid)

(teatavaks tehtud numbri C(2015) 3981 (final) all)

(Ainult ingliskeelne tekst on autentne)

(2015/C 425/09)

17. juunil 2015 võttis komisjon vastu otsuse Euroopa Liidu toimimise lepingu artikli 101 ja EMP lepingu artikli 53 kohase menetluse kohta. Kooskõlas nõukogu määruse (EÜ) nr 1/2003 (1) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) Otsuses käsitletakse Euroopa Liidu toimimise lepingu artikli 101 ja EMP lepingu artikli 53 üht ja järjepidevat rikkumist seoses sõidu- ja veoautode kütusetoitel eel- ja lisasoojendusseadmete pakkumisega.

(2) Kütusetoitel eelsoojendusseadmed soojendavad pargitud sõidu- või veoautot ja/või eelsoojendavad selle mootorit. Kütusetoitel lisasoojendusseadmed täiendavad moodsate sõidu- ja veoautode küttesüsteeme, millest ei eraldu piisavalt heitsoojust, et töötavat sõidu- või veoautot soojana hoida. Käesolevas kokkuvõttes nimetatakse kütusetoitel eelsoojendusseadmed ja kütusetoitel lisasoojendusseadmeid eelsoojenditeks.

(3) Otsus on adresseeritud ettevõtjale Webasto (2) ja ettevõtjale Eberspächer (3) (edaspidi ühiselt „osalised”).

2. JUHTUMI KIRJELDUS

2.1. Menetlus

(4) Pärast ettevõtja Webasto esitatud trahvist vabastamise taotlust korraldas komisjon 2013. aasta juulis ettevõtja Eberspächer ruumides sihtotstarbelise uurimise. Vahetult pärast uurimist taotles ettevõtja Eberspächer 2013. aasta augustis leebemat kohtlemist.

(5) 24. juulil 2014 algatas komisjon osaliste suhtes määruse (EÜ) nr 1/2003 artikli 11 lõike 6 kohased menetlused, et algatada nendega arutelud kokkuleppe sõlmimiseks. Kohtumised kokkuleppe sõlmimiseks toimusid ajavahemikus 10. septembrist 2014 kuni 10. märtsini 2015. Seejärel esitasid osalised komisjonile ametliku taotluse sõlmida kokkulepe vastavalt määruse (EÜ) nr 773/2004 (4) artikli 10a lõikele 2.

(6) 6. mail 2015 võttis komisjon vastu oma vastuväited ning osalised kinnitasid sõnaselgelt, et vastuväidete sisu vastab nende esitatud kokkuleppemenetluse ettepanekutele ja lubasid jätkata kokkuleppemenetluses osalemist.

(7) Konkurentsi piiravat tegevust ja turgu valitsevat seisundit käsitlev nõuandekomitee esitas pooldava arvamuse 15. juunil 2015. Komisjon tegi otsuse 17. juunil 2015.

2.2. Adressaadid ja kestus

(8) Järgmised ettevõtjad on rikkunud Euroopa Liidu toimimise lepingu artiklit 101 ja EMP lepingu artiklit 53, osaledes allpool nimetatud ajavahemikel konkurentsivastases tegevuses, mis mõjutas eelsoojendite pakkumist. Ettevõtja Rikkumises osalemise ajavahemik Webasto 13. september 2001 – 15. september 2011 Eberspächer 13. september 2001 – 15. september 2011

2.3. Rikkumise kokkuvõte

(9) Osalised kooskõlastasid hindu ja jagasid kliente seoses võistupakkumistega, mida korraldasid algseadmete valmistajate (5) või eritingimustel algseadmete valmistajate (6) kliendid, kes toodavad Euroopa Majanduspiirkonnas sõidu- ja veoautosid. Lisaks hindade kooskõlastamisele ja jaotustegevusele vahetasid ettevõtjad omavahel järjepidevalt tundlikku turuteavet, sealhulgas ka võistupakkumiste vastuste raames edastatud infot hindade kohta.

(10) Rikkumine hõlmas ka sõidu- ja veoautode tootemarkide turustajatele ja sõltumatutele turustajatele tehtud müüki Saksamaa ja Austria järelturul ning näiteks aastaste hinnakirjade ja allahindluste määra kooskõlastamist.

(11) Osaliste konkurentsivastane tegevus kujutas endast ELi toimimise lepingu artikli 101 ja EMP lepingu artikli 53 üht ja järjepidevat rikkumist.

2.4. Õiguskaitsevahendid

(12) Otsuses kohaldatakse trahvide määramise 2006. aasta suuniseid (7).

2.4.1. Trahvi põhisumma

(13) Trahvide määramisel võttis komisjon arvesse osaliste poolt viimasel rikkumises osalemise täisaastal (2010) tehtud eelsoojendite müüki EMP sõidu- ja veoautotootjatele (algseadmete valmistajate või eritingimustel algseadmete valmistajate klientidele) ning eelsoojendite müüki Saksamaa ja Austria järelturul.

(14) Trahvi põhisumma on 18 % punktis (13) kindlaks määratud müügiväärtusest, mida korrutatakse rikkumises osalemise aastate arvuga ja millele lisatakse täiendav summa, mis moodustab müügiväärtusest 18 %.

2.4.2. Põhisumma kohandamine

(15) Juhtumi puhul ei kohaldanud komisjon raskendavaid ega kergendavaid asjaolusid.

(16) Samuti ei suurendanud komisjon trahve hoiatamise eesmärgiga.

2.4.3. Käibest 10 % moodustava piirangu kohaldamine

(17) Ettevõtja Webasto trahvi põhisumma ei ületanud 10 % ettevõtja kogukäibest komisjoni otsuse vastuvõtmisele (2014) eelnenud majandusaastal.

2.4.4. 2006. aasta leebema kohtlemise teatise kohaldamine: trahvide vähendamine

(18) Komisjon vabastas täielikult trahvist ettevõtja Webasto ja vähendas ettevõtja Eberspächer trahvi 45 %.

2.4.5. Kokkuleppemenetluse teatise kohaldamine

(19) Ettevõtjale Eberspächer määratud trahve vähendati kokkuleppemenetluse teatise kohaldamise tulemusena 10 % võrra. See trahvivähendus lisati leebemast kohtlemisest tulenevale kompensatsioonile.

3. KOKKUVÕTE

(20) Määruse (EÜ) nr 1/2003 artikli 23 lõike 2 kohaselt määrati järgmised trahvid: — ettevõtjatele Webasto SE, Webasto Thermo & Comfort SE ja Webasto Fahrzeugtechnik GmbH solidaarselt 0 eurot; — ettevõtjatele Eberspächer Gruppe GmbH & Co. KG, Eberspächer Climate Control Systems GmbH & Co. KG ja Eberspächer GmbH solidaarselt 68 175 000 eurot.

(1) EÜT L 1, 4.1.2003, lk 1.

(2) Asjaomased juriidilised isikud on Webasto SE, Webasto Thermo & Comfort SE ja Webasto Fahrzeugtechnik GmbH.

(3) Asjaomased juriidilised isikud on Eberspächer Gruppe GmbH & Co. KG, Eberspächer Climate Control Systems GmbH & Co. KG ja Eberspächer GmbH.

(4) Komisjoni määrus (EÜ) nr 773/2004, 7. aprill 2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(5) Ing k original equipment manufacturer (OEM).

(6) Kõnealuses otsuses tähendab algseadmete valmistamine eritingimustel seda, et eelsoojendit ei paigaldata tootmisliinil, kus sõidu- või veoauto kokku pannakse, vaid algseadmete valmistaja ehitab eelsoojendi kliendi erisoovil sõidu- või veoautosse sisse, tehes seda näiteks eraldi tootmisüksuses.

(7) ELT C 210, 1.9.2006, lk 2.